PTTGC:ลุ้นปีนี้ธุรกิจโอเลฟินส์หนุนการเติบโตพร้อมชี้ปีนี้ขาดทุนสต็อกลดลง-ซื้อเป้า 70 บ.
PTTGC คาดธุรกิจโอเลฟินส์ยังเป็นตัวหนุนการเติบโต วัตถุดิบก๊าซที่ได้รับจาก PTT ที่เสถียรทำให้ใช้กำลังการผลิตโรงงานโอเลฟินส์ได้สูงกว่า 90% และ Spread ยังแข็งแกร่งเนื่องจากไม่มีกำลังการผลิตใหม่เข้ามามากนัก และประเมินว่าปีนี้ความเสี่ยงจากการขาดทุนในสต็อกจะลดลงไปมาก แนะนำซื้อ ให้ราคาพื้นฐาน 70 บาท โดย DBSV ได้ปรับลดคาดการณ์กำไรสุทธิปี 59-60 ลง 8-10% สะท้อนความผันผวนของราคาน้ำมัน แต่คาดการณ์กำไรสุทธิปี 59 ยังเติบโตสูงถึง 26% และ Valuation ของหุ้นก็จูงใจ
23 ก.พ. 2559

บล.ดีบีเอสฯ ระบุในบทวิเคราะห์วันนี้ (23ก.พ.) ว่าบริษัท พีทีที โกลบอล เคมิคอล จำกัด (มหาชน) หรือ PTTGC กำไรปี 58 ออกมาต่ำกว่าคาด เพราะไตรมาส 4/58 มีตั้งสำรองด้อยค่าฯ 2.5 พันล้านบาทในธุรกิจไบโอเคมีที่สหรัฐ เพราะโรงงานยังผลิตได้ไม่เต็มนับตั้งแต่บริษัทซื้อกิจการมาในปี 56 แต่ส่วนนี้ได้รับการชดเชยจากกำไรในการทำประกันความเสี่ยง 2.6 พันล้านบาท สำหรับกำไรจากการดำเนินงานในไตรม่ส 4/58 เติบโต 25%เทียบไตรมาสก่อนหน้าแต่ลดลง 9%เทียบช่วงเดียวกันของปีก่อนและทั้งปี 58 ลดลงเล็กน้อย 4% เทียบช่วงเดียวกันของปีก่อน
ภาพรวมธุรกิจในปี 58 ธุรกิจโอเลฟินส์มี EBITDA Margin ลดลงในไตรมาส 4/58 เป็น 22% จาก 24% ในไตรมาส 3/58 เพราะราคาผลิตภัณฑ์ลดลง และอัตราการใช้กำลังการผลิตของโรงงาน PE น้อยลง
ส่วนทั้งปี 58 มาร์จิ้นธุรกิจนี้อ่อนเป็น 24% จาก 26% ในปี 57 ส่วนธุรกิจโรงกลั่นพลิกจากขาดทุน 3.2 พันล้านบาทในปี 57 เป็นกำไร 8.1 พันล้านบาทในปี 58 เพราะขาดทุนจากสต็อกน้อยลงและมีกำไรจากการทำประกันความเสี่ยง และค่าการกลั่นดีขึ้น
ส่วนธุรกิจอะโรเมติกส์ปี 58 ดีขึ้นจาก Spread ที่สูงขึ้น โดยมีกำไร 1.4 พันล้านบาทจากขาดทุน 5.4 พันล้านบาทในปี 57 โดยราคาวัตถุดิบคอนเดนเสทที่ลดลงตามราคาน้ำมันมากกว่าราคาผลิตภัณฑ์ PX ทำให้ Spread ผลิตภัณฑ์เพิ่มขึ้น แต่การใช้กำลังการผลิตลดลงเพราะมีปิดซ่อมนอกแผนไปบางยูนิต
ประกาศจ่ายปันผลสำหรับครึ่งหลังปี 58 เท่ากับ 1.30 บาท (ทั้งปีจ่ายปันผล 2.80 บาท) ถือว่าอยู่ในเกณฑ์สูงและเป็นไปตามคาดของ DBSV
สำหรับปี 59 คาดว่าธุรกิจโอเลฟินส์ยังเป็นตัวหนุนการเติบโต วัตถุดิบก๊าซที่ได้รับจาก PTT ที่เสถียรทำให้ใช้กำลังการผลิตโรงงานโอเลฟินส์ได้สูงกว่า 90% และ Spread ยังแข็งแกร่งเนื่องจากไม่มีกำลังการผลิตใหม่เข้ามามากนัก และประเมินว่าปีนี้ความเสี่ยงจากการขาดทุนในสต็อกจะลดลงไปมาก
แนะนำซื้อ ให้ราคาพื้นฐาน 70 บาท โดย DBSV ได้ปรับลดคาดการณ์กำไรสุทธิปี 2016-2017 ลง 8-10% สะท้อนความผันผวนของราคาน้ำมัน แต่คาดการณ์กำไรสุทธิปี 59 ยังเติบโตสูงถึง 26% และ Valuation ของหุ้นก็จูงใจ ณ ราคาปัจจุบันซื้อขายที่ P/E ปี 2016 ต่ำเพียง 8.5 เท่า (ต่ำกว่าเฉลี่ยของกลุ่มที่ 14 เท่า) EV/EBITDA 5.5 เท่า และ P/BV เพียง 1.0 เท่า  